钦定古今图书集成/理学汇编/文学典/第125卷 > 《文箴》孙何
## 钦定古今图书集成/理学汇编/文学典/第125卷 > 《文箴》孙何

尧制舜度，绵今亘古。周作孔述，炳星灼日。是曰《六经》，
为世权衡。万象森罗，五常混并。游、夏之徒，得粗喜精。
空传其道，无所发明。后贤谁嗣，惟轲及卿。仁门义奥，
我有典型。圣人观之，犹足化成。嬴侯、刘帝，屈指西京。
仲舒、贾谊，名实绝异。相如、子长，才智非常。较其工拙，
互有否臧。扬雄欻马，刷翼孤翔。可师数子，擅文之场，
东汉而下，寂无雄霸。亹亹建安，格力犹完。当涂之后，
文失其官。家怀往迹，户掠陈言，陵夷怠惰。至于江左，
轻浅淫丽，迭相唱和，圣心经体，尽坠于地。千词一语，
万指一意，缝烟缀云，图山画水，骈枝俪叶，颠首倒尾，
治乱莫分，兴亡不纪。齐倾梁绝，陈倾隋圯。奕奕李唐，
木铎再扬。文之纪纲，断而更纯。钜手魁手，磊落相望。
凌轹百代，直趋三王。《续典》绍谟，韩领其徒。还《雅》归颂，
杜统其众。土德既衰，文复喧卑。《制》《诰》之俗，侪于《四六》。
《风》《什》之讹，邻于《讴歌》。怀经囊史，孰遏颓波。出入五代，
兵戈不称。天祐斯文，启我大君。蒲帛诏聘，鸿硕纷纶。
邪返而正，漓澄而醇。凡百儒林，宜师帝心。语思其工，
意思其深。勿听淫哇，丧其雅音；勿视彩饰，亡其正色。
力树古风，坐臻皇极。无俾《唐文》，独称往昔。贱臣司箴，
歌告执事。